ภัทรกำไรทะยานงานปรึกษาเด่น
บล.ภัทร เก่งจริง ไตรมาส 4 กำไรกระฉูด เฉพาะที่ปรึกษาโกยกว่า 200 ล้านบาท กำไรพิเศษโอนพอร์ต 600 ล้าน
21 ส.ค. 2554

บล.ภัทร เก่งจริง ไตรมาส 4 กำไรกระฉูด เฉพาะที่ปรึกษาโกยกว่า 200 ล้านบาท กำไรพิเศษโอนพอร์ต 600 ล้าน
นายอภินันท์ เกลียวปฏินนท์ ประธานเจ้าหน้าที่บริษัทหลักทรัพย์ (บล.) ภัทร (PHATRA) กล่าวว่า ผลดำเนินงานของบริษัทในงวดไตรมาส 4 ปีนี้จะออกมาดีมาก เพราะได้ดีจากตลาดหุ้นปรับตัวขึ้น ปริมาณการซื้อขายหุ้นที่หนาแน่นขึ้น และบริษัทยังมีรายได้จากธุรกิจวาณิชธนกิจรวมมากกว่า 200 ล้านบาท 
ทั้งนี้ บล.ภัทร เป็นที่ปรึกษาในการควบรวมกิจการระหว่างบริษัท กรุงเทพดุสิตเวชการ (BGH) และบริษัท ประสิทธิ์พัฒนา (PYT) รวมถึงการเป็นที่ปรึกษาในการขายหุ้นบริษัท ปตท.เคมิคอล (PTTCH) ของบริษัท ปูนซิเมนต์ไทย (SCC) การขายหุ้นของผู้ถือหุ้นใหญ่บริษัท บีอีซี เวิลด์ (BEC) การขายหุ้นบริษัท ผลิตไฟฟ้าราชบุรีโฮลดิ้ง (RATCH) ของบริษัท บ้านปู (BANPU)
นอกจากนี้ จะมีกำไรพิเศษจากการโอนพอร์ตลงทุนหลังมีการจัดโครงสร้างแล้วเสร็จ ซึ่งกำไรส่วนนี้จะมีประมาณ 600 ล้านบาท คาดว่าทั้งไตรมาสจะมีกำไรสูงมาก
นายชนะชัย จุลจิราภรณ์ ประธานเจ้าหน้าที่บริหาร บล.โกลเบล็ก กล่าวว่า บริษัทมี 2 ทางเลือกเพื่อเพิ่มส่วนทุนไว้ขยายงานรองรับการเปิดเสรีธุรกิจหลักทรัพย์ ในปี 2555 คือการให้ผู้ถือหุ้นเดิมเพิ่มทุนรอบใหม่ หรือการหาพันธมิตรต่างชาติเข้ามาร่วมลงทุน หลังแผนนำบริษัทเข้าตลาดหลักทรัพย์เลื่อนออกไป
ทั้งนี้ สัปดาห์ที่ผ่านมาคณะกรรมการบริษัทอนุมัติให้บริษัท โกลเบล็ก โฮลดิ้ง แมนเนจเม้นท์ (GBX) เพิ่มทุน 150 ล้านบาท ทำให้มีทุนจดทะเบียนชำระครบจำนวนที่ 500 ล้านบาท
ที่ผ่านมาสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ขอให้ดูผลประกอบการของ GBX อีก 3 ปี หลังผ่านมา 2 ปีรายได้หลัก GBX ยังมาจาก บล.โกลเบล็ก กว่า 80% เพราะหากนำ บล.เข้าตลาดอาจมีผลกระทบกับรายได้บริษัทแม่ ราคาหุ้น และสัดส่วนผู้ถือหุ้น GBX ได้
“ตอนนี้ปัญหาคือบริษัทมีเงินทุนหมุนเวียนไม่เพียงพอต่อการขยายงานด้านตราสารอนุพันธ์ได้เท่าที่ควร เช่น การออกใบสำคัญแสดงสิทธิอนุพันธ์ (DW) ที่จะเห็นบางโบรกเกอร์มีกำไรสูง ถึงบริษัทจะเพิ่มทุนอย่างต่ำ 150 ล้านบาท บวกกับกำไรสะสมทำให้มีเงินทุนหมุนเวียนกว่า 1,000 ล้านบาท ยังน้อยกว่าระดับที่ควรจะเป็นที่ 2,000 ล้านบาท” นายชนะชัย กล่าว
นายชนะชัยคาดว่า ปี 2554 จะมีกำไรสุทธิเพิ่มขึ้น 15% จากปีนี้คาดว่าจะโตได้ถึง 30% จากเป้า 20% เทียบจากปีก่อนที่มีกำไร 64 ล้านบาท โดยมีส่วนแบ่งการตลาดหุ้น (มาร์เก็ตแชร์) เข้าเป้าหมาย 2% หากรวมพอร์ตด้วยอยู่ที่ 4.4% ซึ่งสูงกว่าเป้า 3.75%
ขณะที่ด้านอนุพันธ์ รักษาสัดส่วนมาร์เก็ตแชร์อันดับ 1 ปัจจุบันอยู่ที่ 13.45% หรือเทียบกับปีก่อนที่ 7% ปีหน้าพยายามให้เพิ่มเป็นไม่ต่ำกว่า 15%